अमरोहा।एसडीएम के नेतृत्व में गठित टीम ने बिना रजिस्ट्रेशन संचालित दो अस्पतालों को सील किया। भर्ती मरीजों को एंबुलेंस से सीएचसी में भर्ती कराया गया। डीएम राजेश कुमार त्यागी के निर्देश पर एसडीएम चंद्रकांता के नेतृत्व में गठित टीम महादेव चुंगी स्थित अनमोल हॉस्पिटल पहुंची। यहां एसडीएम ने मौजूद अस्पताल कर्मचारियों से अस्पताल का पंजीकरण दिखाने के लिए कहा। कर्मचारी पंजीकरण नहीं दिखा सके। अस्पताल में तीन मरीज भी भर्ती मिले। पूछताछ में पता चला कि भर्ती मरीजों का यहां ऑपरेशन किया गया है। इस पर एसडीएम ने सीएचसी अधीक्षक को निर्देशित कर मौके पर एंबुलेंस बुलाई व मरीजों को सीएचसी पर शिफ्ट कराया। एसडीएम की मौजूदगी में अस्पताल पर सील लगा दी गई। इसके बाद टीम रामलीला मैदान के पास न्यू मेरठ नर्सिंग होम पर पहुंची। यहां भी अस्पताल बिना पंजीकरण संचालित मिला। मौके पर कोई भी चिकित्सक तैनात नहीं मिला। एसडीएम ने अस्पताल को भी सील कर दिया। इस दौरान सीएचसी अधीक्षक सतीश चंद्र भास्कर, प्रभारी निरीक्षक मनोज कुमार, कस्बा इंचार्ज सुभाष चौहान आदि मौजूद रहे।