लखीमपुर /मोहम्मदी  -बारिश से नगर की तमाम सड़कें जलमग्न हो गईं। जिससे लोगों का सड़क पार कर पाना काफी मुश्किल हो गया। नगर की प्रत्येक सड़क पानी में डूबी नजर आई तथा लोगों को अपने कपड़े समेटकर सड़क पार करनी पड़ी। बरसात रूकने के बाद भी कई घंटे तक पानी सड़कों पर ही बहता रहा। नगर की अधिकांश सड़कें व गलियां ताल-तलैया नजर आ रही थीं। नालियों का पानी सड़कों पर भरने से सड़क व नाली का अनुमान लगाना मुश्किल हो गया । यही नही बारिश का पानी लोगों के घरों व दुकानों में भी घुस आया, जिसे स्वयं निकालते देखा गया। विदित हो कि बरसात होने पर नगर की तमाम सड़कों व नालियों पर अतिक्रमण के चलते जलभराव की स्थिति पैदा हो जाने से पानी इकट्ठा हो जाता है। नगर की जल निकासी पालिका परिषद के लिए सबसे बडी चुनौती बन गई है, जिससे वह निपट नही पा रही है। कुल मिलाकर बरसात में सड़कों पर पानी भरने का खामियाजा जनता को ही भुगतना पड़ता है। इस संबंध में नगर पालिका अध्यक्ष संदीप मेहरोत्रा का कहना है नाला चोक है, जिसकी सफाई की जा रही है। वहीं इलाहाबाद बैंक के पास लोगों के द्वारा अतिक्रमण के चलते समस्या बनी हुई है।