अमरोहा।दस दिन पहले नौगावां सादात क्षेत्र की रामगंगा पोषक नहर में दोस्तों के साथ नहाते वक्त डूबे शहर निवासी युवक का शव को सिकारिया पुल के नीचे पड़ा मिला। पुलिस ने जांच-पड़ताल की। परिजनों ने हाथ में पहने कड़े से शव की पहचान की। पंचनामा भरने के बाद शव का पोस्टमार्टम कराने से इनकार कर दिया और शव घर ले आए। स्थानीय गोताखोर करीब दस दिन से नहर में युवक को तलाश कर रहे थे। शहर कोतवाली क्षेत्र के मोहल्ला अफगानान में शमशुल हसन का परिवार रहता है। उनके परिवार में पत्नी के अलावा तीन बेटे हैं। सबसे छोटा पेशे से कारपेंटर बेटा साहिल बीती 20 जून को दोस्त शाने आलम, सऊद, शुएब और शबाब के साथ नौगावां सादात की रामगंगा पोषक नहर में नहाने गया था। सिकरिया पुल के पास फोटो शूट व वीडियोग्राफी के बाद पांचों नहाने के लिए नहर में कूद गए। बहाव तेज होने के चलते साहिल गहराई की ओर जाकर नहर में डूब गया था। एक दोस्त ने अपनी जान जोखिम में डालकर उसे बचाने की कोशिश भी की। लेकिन कामयाबी नहीं मिली। वहीं, नहर के दूसरे छोर पर खड़े किसी युवक ने साहिल के नहर में डूबते वक्त मोबाइल से वीडियो बना लिया था। तब तीन दिन तक एसडीआरएफ व स्थानीय गोताखोरों ने साहिल को तलाश किया लेकिन 35 किमी के दायरे में भी उसका कुछ पता नहीं चल सका। पुलिस के मुताबिक कुछ लोगों ने सिकरिया पुल के नीचे नहर में एक युवक का शव फंसा देखा।