अमरोहा। हरियाणा के बादशाहपुर से सर्राफ की दुकान से करीब चार लाख रुपये के आभूषण चोरी करने वाली महिला ने पुलिस टीम को रातभर छकाया। हरियाणा पुलिस उसे साथ लेकर रातभर हसनपुर, अमरोहा और मंडी धनौरा क्षेत्र में घूमती रही। बाद में पुलिस उसे अपने साथ ले गई।
हरियाणा के बादशाहपुर थाने की पुलिस गुरुवार रात करीब 55 वर्षीया महिला को साथ लेकर कोतवाली पहुंची। पुलिस ने कोतवाली में आमद दर्ज कराई। बताया कि हरियाणा के बादशाहपुर थाना क्षेत्र में सोहना मार्ग पर सर्राफ की दुकान से बीती 23 जून को करीब चार लाख के सोने के आभूषण चोरी किए गए थे। सीसीटीवी कैमरे में पूरी घटना कैद हो गई थी। इसके आधार पर पुलिस ने महिला को गिरफ्तार कर लिया। पूछताछ के दौरान महिला ने बताया कि वह गजरौला के पास हसनपुर की निवासी है और यहां एक सर्राफ को उसने जेवर बेचे हैं। हरियाणा पुलिस उसे लेकर कोतवाली पहुंची तो उसने बताया कि उसे अपने घर के बारे में कुछ भी ध्यान नहीं है। वह आभूषण खरीदने वाले दुकानदार के बारे में भी कुछ नहीं बता सकी।