अमरोहा। घर में घुसकर विवाहिता के साथ तमंचे के बल पर दुष्कर्म कर अश्लील वीडियो बना लिया गया। आरोपी ने बाद में वीडियो विवाहिता के पति और देवर के मोबाइल पर भेज दिया। वीडियो को वायरल करने की धमकी देते हुए एक लाख रुपये देने की मांग की। मामले में पीड़िता की तहरीर पर पुलिस ने आरोपी के खिलाफ दुष्कर्म और आईटी एक्ट के तहत रिपोर्ट दर्ज की है।
मामला कोतवाली क्षेत्र के एक गांव का है। यहां की निवासी एक विवाहिता का आरोप है कि पड़ोस में रहने वाला युवक नसीम काफी वक्त से उस पर बुरी नजर रख रहा था। इसी बीच बीते दिनों विवाहिता घर में अकेली थी। आरोप है कि जबरन घर में घुसे नसीम ने तमंचे के बल पर दुष्कर्म किया। मोबाइल से उसका अश्लील वीडियो भी बना लिया। बाद में वीडियो वायरल करने की धमकी देकर मिलने के लिए बुलाने लगा। परेशान होकर विवाहिता ने इनकार किया तो आरोपी ने वीडियो उसके पति और देवर के मोबाइल पर भेज दिया। एक लाख रुपये नहीं देने पर वीडियो सोशल मीडिया पर वायरल करने की धमकी दी। वहीं, वीडियो देख परिजनों के होश उड़ गए। विवाहिता ने उस दिन की पूरी घटना बता दी। पीड़िता ने इस बाबत कोतवाली पुलिस को तहरीर दी थी। सीओ सिटी अरुण कुमार सिंह ने आरोपी नसीम के खिलाफ दुष्कर्म और आईटी एक्ट के तहत रिपोर्ट दर्ज की है।