 NCLAT Approves IECCL Resolution: नेशनल कंपनी लॉ अपीलेट ट्रिब्यूनल (NCLAT) ने कर्ज बोझ से दबी आईएलएंडएफएस समूह (IL&amp;FS Group) की कंपनी आईईसीसीएल की दिवाला समाधान योजना को गुरुवार को अपनी मंजूरी दे दी। इसके साथ ही अपीलीय न्यायाधिकरण के चेयरपर्सन न्यायमूर्ति अशोक भूषण और न्यायमूर्ति बरुण मित्रा की पीठ ने आईईसीसीएल को समूह की घाटे में चल रही अन्य लिस्टेड कंपनियों से अलग करने का भी निर्देश दिया है। बता दें कि आज गुरुवार को आईएलएंडएफएस इंजीनियरिंग एंड कंस्ट्रक्शन कंपनी (IL&amp;FS Engineering &amp; Construction Company) के शेयर 2% चढ़कर 43.15 रुपये पर पहुंच गए। बता दें कि सालभर में यह शेयर 170% चढ़ा है। हालांकि, लंबी अवधि में इसमें 94% की गिरावट आई है। 26 अक्टूबर 2007 में इस शेयर की कीमत 633 रुपये थी।
 क्या है डिटेल
एनसीएलएटी ने यह भी स्पष्ट किया कि आईईसीसीएल समाधान प्रस्ताव का विरोध कर रहे कर्जदाता समूह को ‘अपने संपूर्ण ऋण को समाप्त करने या जारी समाधान प्रक्रिया में आईईसीसीएल की मात्र 42.25 प्रतिशत हिस्सेदारी के भुगतान पर आपत्ति जताने की स्वतंत्रता होगी।’’ आईएलएंडएफएस इंजीनियरिंग एंड कंस्ट्रक्शन कंपनी लिमिटेड में 42.25 प्रतिशत हिस्सेदारी रखने वाला आईएलएंडएफएस समूह अपनी हिस्सेदारी बेच रहा है और उसने स्विस चैलेंज पद्धति के तहत बोलियां आमंत्रित की हैं। इसे एक संभावित खरीदार से बोली मिली है और ऋणदाता 30 सितंबर, 2024 तक उस पर मतदान कर सकते हैं।