आत्महत्या करने की वीडियो बनाकर सोशल मीडिया पर वायरल करने वाले पीएसी सिपाही का अभी तक कुछ पता नहीं चल सका है। गुरुवार को एसडीआरएफ टीम ने भी गंगा में सिपाही की तलाश की लेकिन कुछ पता नहीं लग सका। मुरादाबाद पीएसी की 24वीं बटालियन में तैनात सिपाही सुरेश मंडी धनौरा थाना क्षेत्र के गांव पपसरी खादर का निवासी है। सुरेश ने अपना वीडियो सोशल मीडिया पर वायरल कर एक युवती पर उसे प्रताड़ित करने का आरोप लगाया है। सिपाही का आरोप है कि युवती उस पर दुष्कर्म का झूठा मुकदमा दर्ज करा रही है। पुलिस अफसर भी उसकी बात को नहीं सुन रहे हैं और युवती के आरोपों को सच मानते हुए उसके खिलाफ कार्रवाई करने की तैयारी में हैं। ब्रजघाट में अपना वीडियो रिकार्ड किया, जिसमें वह रोते हुए दिख रहा है। वह कुछ युवकों का नाम लेते हुए उन पर भी झूठा फंसाने का आरोप लगा रहा है। पूरे वीडियो में खुद को वह बार-बार बेकसूर बता रहा है। वीडियो वायरल होने के बाद से ही सिपाही लापता है। गुरुवार को एसडीआरएफ की टीम ने स्थानीय पुलिस के साथ सिपाही की ब्रजघाट गंगा में तलाश की। प्रभारी निरीक्षक हरीश वर्धन ने सिपाही की तलाश लगातार किए जाने की बात कही। बताया कि फिलहाल तक उसका कहीं कुछ पता नहीं चल सका है।