थरियांव थाना क्षेत्र के नेशनल हाइवे में साधन का इंतजार कर रही महिला से दिन दहाड़े बेखौफ बाइक सवार बदमाशों ने मारपीट करते हुए  मंगल सूत्र छीनकर फरार हो गये। भुक्तभोगी महिला की दी गई लिखित तहरीर के आधार पर पुलिस घटना की जांच पड़ताल में जुट गई है।
  जानकारी के अनुसार गाजीपुर थाना क्षेत्र के चक रसूलपुर गांव निवासी रोहित की पत्नी सुनीता देवी बच्चो के साथ कुछ दिनों पूर्व थरियांव थाना क्षेत्र के दिहुली गाँव आई थी। मायके से शीतला देवी का मेला देखने जाने के लिए बच्चो के साथ दिहुली मोड़ के पास साधन का इंतजार कर रही थी तभी एक बाइक में सवार तीन बदमाश आये जिन्होंने महिला के साथ मारपीट कर जबरन उसके गले मे पड़ा मंगलसूत्र व कान के टॉप्स छीन कर बाइक से फर्राटा भरते हुए फरार हो गये। पीड़िता की चीख पुकार सुनकर पहुंचे राहगीरों ने घटना की सूचना पुलिस को दी। सूचना पाकर पहुँची पुलिस ने घटना स्थल के आसपास के सभी स्थानों में बाइक सवार लुटेरों के बावत साक्ष्य खोजने का काफी प्रयास किया लेकिन पुलिस के हाथ ऐसे कोई अहम सुराग नहीं लगे जिससे पुलिस बाइक सवार लुटेरों तक आसानी से पहुंच सके।
भूक्तभोगी महिला की दी गई लिखित तहरीर के आधार पर पुलिस अज्ञात लुटेरों के खिलाफ मुकद्दमा दर्जकर लुटेरों की सुरागरशी व मामले की जांच पड़ताल में जुट गई है। इस बाबत थानाध्यक्ष रणजीत बहादुर सिंह ने कहा कि मामले की जांच पड़ताल की जा रही है। जांच के आधार पर अग्रिम विधिक कार्यवाही की जाएगी। लुटेरों की सुरागरशी व गिरफ्तारी के प्रयास जारी हैं।

