


नेपाल में हो रही भारी बरसात के चलते वहां पर भी जनजीवन पूरी तरह अस्त व्यस्त हो गया है लोग परेशान है, नदी और नालों के उफान पर होने के कारण लोगों के सामने जिंदगी का संकट उत्पन्न हो गया है। इस अफरा तफरी के बीच नेपाल के जिला बर्दिया अंतर्गत वार्ड नंबर 5, गांव नंबर 10 शक्तिपुर मधुबन नगर पालिका निवासी श्रीमती शांता खड़का पत्नी वेद बहादुर खड़का रविवार को कूला ( बरसाती नाला) में अचानक आए पानी के तेज बहाव में नेपाल में बह गई।

यह बरसाती नाला नेपाल से होकर भारत के कतर्नियाघाट जंगल क्षेत्र में प्रवेश करता है, नाले में महिला को ढूंढते हुए नेपाल के पुलिस कर्मी भारतीय क्षेत्र में पहुंचे। नेपाल पुलिस ने सुजौली थाने व एसएसबी कैंप में संपर्क कर सहायता मांगी, इसके बाद सुजौली थाने से एसआई राजकुमार यादव, कांस्टेबल अकरम अंसारी तथा एसएसबी 79 ​​की टीम ने भी सर्च शुरू किया है लेकिन अभी तक महिला का कुछ पता नहीं चल सका है। उस महिला की खोजबीन लगातार हो रही है।