बिल्हौर -- क्षेत्र के आंकिन गांव स्थित गंगा तट पर लोक निर्माण विभाग से पक्का निर्माण कर गंगा तट का कायाकल्प किया जाएगा। विधायक राहुल बच्चा सोनकर ने सोमवार को गंगा तट पर निर्माण के लिए शिलान्यास किया।
               बिल्हौर तहसील क्षेत्र में आंकिन गांव स्थित गंगा तट पर स्नान करने के लिए दूर-दूर से हजारों श्रद्धालु आते हैं। विशेष हिन्दू पर्व पर इस गंगा तट पर श्रद्धालुओं की भारी भीड़ जमा होती है। आंकिन गांव स्थित गंगा तट और उससे कुछ दूरी पर स्थित कोठी घाट पर कच्चा घाट होने के कारण आयदिन लोगों के डूबने की दुखद घटनाएं सामने आती रहती हैं। बीते वर्ष कोठी घाट पर छह बच्चों की एक साथ डूब कर हुई मौत के बाद काफी समय से पक्के घाट की मांग कर रहे गांव क्षेत्र के लोगों ने अपनी आवाज और तेज कर दी। घाट की स्थिति को देखते हुए तत्कालीन उप जिलाधिकारी ने कोठी घाट पर स्नान के लिए रोक लगा दी थी। लेकिन इसके बाद भी पक्का निर्माण नहीं हो सका। आंकिन घाट पर एक के बाद एक लोगों के डूबने का सिलसिला जारी रहा। बीते माह आंकिन गंगा तट पर गांव के एक ही परिवार के तीन बच्चों की डूबने से मौत के बाद ग्रामीणों ने एक बार फिर गंगा तट पर पक्के निर्माण के लिए जनप्रतिनिधियों से मांग की। स्थानीय विधायक राहुल बच्चा सोनकर की पहल पर लोक निर्माण विभाग से घाट के पक्के निर्माण के लिए प्रस्ताव पास हो गया। घाट के कायाकल्प के लिए 37 लाख रुपए की अनुमानित लागत से पक्का निर्माण किया जाएगा। विधायक ने सोमवार गंगा तट पर पहुंचकर हवन-पूजन के साथ इसका शिलान्यास किया। इस मौके पर शिवराजपुर ब्लाक प्रमुख शुभम बाजपेई, कुश अग्निहोत्री, गंगा मेला समिति के अध्यक्ष आनंद द्विवेदी, ग्राम प्रधान रामासरे कुशवाह, मुन्ना सिंह आदि लोग मौजूद रहे।