कानपुर में शिवराजपुर के सुजान निवादा गांव में बुधवार रात संदिग्ध परिस्थितियों में एक किशोरी का शव फांसी पर लटका मिला। मृतका के पिता की सूचना पर पहुंची पुलिस ने घटना की जांच पड़ताल शुरू की और पहुंची फारेंसिक टीम ने घटना स्थल की बारीकी से जांच कर साक्ष्य एकत्रित किए।
             शिवराजपुर थाना क्षेत्र के सुजान निवादा गांव निवासी अशोक की 17 वर्षीय पुत्री पारस ने बुधवार रात लगभग 7 बजे अज्ञात कारणों से घर के अंदर कमरे में पंखे के कुंडे में रस्सी के सारे फांसी लगाकर जान दे दी। घटना के समय मृतक किशोरी के परिजन घर पर मौजूद नहीं थे। ज्यादातर लोग खेतों की तरफ गए हुए थे। पर जिन्होंने घर पहुंचने के बाद घर पर बेटी को न पाकर कई आवाजें लगाईं और कोई जवाब न मिलने पर घर में इधर-उधर देखने पर पाया कि पारस का शव  कमरे में फांसी के फंदे पर लटक रहा था। शव देखकर परिजनों की चीख निकल गई। जानकारी पाकर कुछ ग्रामीण भी मौके पर पहुंच गए। मृतक किशोरी के पिता अशोक ने फोन कॉल कर घटना की सूचना पुलिस को दी। मौके पर पहुंची पुलिस ने घटना का बारीकी से निरीक्षण करते हुए मामले की जांच पड़ताल शुरू की। पुलिस की सूचना पर पहुंची फारेंसिक टीम ने घटनास्थल से साक्ष्य एकत्रित किए। पुलिस ने विधिक कार्यवाही करते हुए शव को पोस्टमार्टम के लिए भेज दिया।

            थाना प्रभारी सुबोध कुमार के अनुसार मामले की जांच पड़ताल की जा रही है। किशोरी की आत्महत्या के पीछे के कारणों का पता नहीं चल सका है। पोस्टमार्टम रिपोर्ट के आधार पर आगे कार्रवाही की जाएगी।